Sjö þingmenn Viðreisnar , Samfylkingar og Pírata hafa lagt fram frumvarp um lækkun tryggingagjalds á jafnréttismiðuð fyrirtæki . Verði það að lögum munu þau fyrirtæki fá 0,5 prósentustiga afslátt af gjaldinu , en tryggingagjald er nú 4,9% og leggst á allar launagreiðslur . Meðal skilyrða sem fyrirtæki þurfa að uppfylla til að geta sótt um lækkun eru að þau hafi í gildi jafnréttisáætlun og gilda jafnlaunavottun , auk þess sem hlutfall stjórnenda af hvoru kyni sé ekki hærra en 60% , annars vegar í framkvæmdastjórn , og hins vegar meðal almennra stjórnenda . Fyrirtæki með færri en 25 starfsmenn yrðu þó undanþegin skilyrðinu um jafnlaunavottun . Fyrsti flutningsmaður er Þorsteinn Víglundsson , þingmaður Viðreisnar og fyrrverandi félags - og jafnréttismálaráðherra . Í greinargerð með frumvarpinu segir að því sé ætlað að skapa jákvæðan hvata til að taka jafnréttismál föstum tökum . Efnisleg rök eru fyrir því að fyrirtæki sem hafi náð betra jafnvægi milli kynja greiði lægra tryggingagjald , þar sem aukið jafnvægi kynja í stjórnunarstöðum sé til þess fallið að draga úr óleiðréttum launamun kynjanna og minnka þar með vægi almannatrygginga í lífeyrisgreiðslum , segir í greinargerð , þar sem bent er á að konur reiði sig í ríkara mæli en karlar á lífeyrisgreiðslur almannatrygginga . Hlutfall kvenna í stjórnum íslenskra fyrirtækja í fyrra var 33,5% meðal fyrirtækja sem telja fleiri en 50 starfsmenn , en 25,9% í fyrirtækjum með 50 eða færri starfsmenn . Tekjutap ríkisins af frumvarpinu réðist vitanlega af þeim fjölda fyrirtækja sem uppfylltu skilyrðin , en í greinargerð segir að lækkunin næmi 8 milljörðum króna á ársgrundvelli ef öll fyrirtæki landsins uppfylltu það .